b'\n_START_ARTICLE_\nRusijos kinai\n_START_PARAGRAPH_\nRusijos kinai \xe2\x80\x93 kin\xc5\xb3 tautyb\xc4\x97s \xc5\xbemon\xc4\x97s, gyvenantys Rusijoje, arba \xc5\xbemon\xc4\x97s kil\xc4\x99 i\xc5\xa1 Kinijos ir gyvenantys Rusijoje.\n_START_SECTION_\nIstorija\n_START_PARAGRAPH_\nNuo Taryb\xc5\xb3 S\xc4\x85jungos \xc5\xbelugimo Rusijoje spar\xc4\x8diai auga i\xc5\xa1eivi\xc5\xb3 i\xc5\xa1 Kinijos skai\xc4\x8dius. Kinai \xe2\x80\x93 spar\xc4\x8diausiai auganti Rusijos tautin\xc4\x97 ma\xc5\xbeuma._NEWLINE_Taryb\xc5\xb3 S\xc4\x85jungai \xc5\xbelugus, tarybiniais laikais akylai saugota Taryb\xc5\xb3 S\xc4\x85jungos-Kinijos siena, tapo silpnai kontroliuojama. 4300 km ilgio siena atsiv\xc4\x97r\xc4\x97 laisvai tarpusavio prekybai. \xc5\xa0is sien\xc5\xb3 atv\xc4\x97rimas leido kinams laisviau patekti \xc4\xaf Rusij\xc4\x85._NEWLINE_Kinai gausiau \xc4\x97m\xc4\x97 vykti gyventi \xc4\xaf Primor\xc4\x97s kra\xc5\xa1t\xc4\x85 ma\xc5\xbedaug 1995 metais, o dar aktyviau Kinijos gyventojai \xc4\x97m\xc4\x97 skverbtis \xc4\xaf \xc5\xa1\xc4\xaf region\xc4\x85 1997 m., kai tarp Heilongdziango provincijos (Kinija) ir Primor\xc4\x97s kra\xc5\xa1to (Rusija) atsirado Aukso kelio transporto koridorius. Aukso kelias \xe2\x80\x93 tai gele\xc5\xbeinkelis ir greitkelis einantis i\xc5\xa1 Harbino (Kinijos Heilongdziango provincijos sostin\xc4\x97s) \xc4\xaf Nachodkos uost\xc4\x85, kuris yra 100 km \xc4\xaf \xc5\xa1iaur\xc4\x99 nuo Vladivostoko . Miestuose, esan\xc4\x8diuose \xc5\xa1alia \xc5\xa1ios transporto arterijos, \xc4\x97m\xc4\x97si greitai kurtis kinai, kurie \xc4\x97m\xc4\x97 \xc4\x8dia steigti \xc4\xafvairius verslo objektus. Ilgainiui jie u\xc5\xbevald\xc4\x97 didel\xc4\x99 dal\xc4\xaf pramon\xc4\x97s, prekybos ir aptarnavimo sferos.\n_START_SECTION_\nVietini\xc5\xb3 gyventoj\xc5\xb3 demografin\xc4\x97 pad\xc4\x97tis\n_START_PARAGRAPH_\nRusijos Tolim\xc5\xb3j\xc5\xb3 Ryt\xc5\xb3 gyventoj\xc5\xb3 demografin\xc4\x97 pad\xc4\x97tis yra pana\xc5\xa1i, kaip ir visoje Rusijoje \xe2\x80\x93 nuolatos ma\xc5\xbe\xc4\x97ja gyventoj\xc5\xb3 skai\xc4\x8dius. Gyventoj\xc5\xb3 mirtingumas vir\xc5\xa1ija gimstamum\xc4\x85, paplitusios \xc4\xafvairios socialin\xc4\x97s problemos, kaip alkoholizmas, narkotini\xc5\xb3 med\xc5\xbeiag\xc5\xb3 vartojimas, d\xc4\x97l ko gyventojai mir\xc5\xa1ta vis jaunesni. Ypa\xc4\x8d prasta situacija su jaunais ir vidutinio am\xc5\xbeiaus vyrais. Tolim\xc5\xb3j\xc5\xb3 Ryt\xc5\xb3 miestuose ir miesteliuose spar\xc4\x8diai ma\xc5\xbe\xc4\x97ja vietini\xc5\xb3 gyventoj\xc5\xb3. Daug\xc4\x97ja kaim\xc5\xb3, kuri\xc5\xb3 gyventojai visi\xc5\xa1kai i\xc5\xa1mir\xc4\x97. Pana\xc5\xa1i situacija yra visoje Rusijoje, kurioje kiekvienais metais gyventoj\xc5\xb3 skai\xc4\x8dius suma\xc5\xbe\xc4\x97ja 1 milijonu. Rusijos valstybinio Statistikos komiteto duomenimis iki 2050 m. Rusijos gyventoj\xc5\xb3 skai\xc4\x8dius suma\xc5\xbe\xc4\x97s nuo 145 milijon\xc5\xb3 iki 101,9 milijono. Rusijai prireiks milijon\xc5\xb3 darbuotoj\xc5\xb3, kurie atvykst\xc5\xb3 i\xc5\xa1 u\xc5\xbesienio. Manoma, kad iki 2010 m. Rusijoje tur\xc4\x97t\xc5\xb3 gyventi apie 10 milijon\xc5\xb3 kin\xc5\xb3 tautyb\xc4\x97s \xc5\xbemoni\xc5\xb3 .\n_START_SECTION_\nDabartin\xc4\x97 pad\xc4\x97tis\n_START_PARAGRAPH_\nTrys ketvirtadaliai naujai atvykusi\xc5\xb3 Rusijos kin\xc5\xb3 apsigyvena Sibire bei Primor\xc4\x97s kra\xc5\xa1te. Oficialiais duomenimis, Rusijos Tolim\xc5\xb3j\xc5\xb3 Ryt\xc5\xb3 regione gali gyventi 100-200 t\xc5\xabkstan\xc4\x8di\xc5\xb3 kin\xc5\xb3. Rusijos \xc5\xbeiniaskalaida teigia, kad Kin\xc5\xb3 Tolimuosiuose Rytuose gali gyventi apie 1 milijon\xc4\x85, nors i\xc5\xa1 tikr\xc5\xb3j\xc5\xb3 j\xc5\xb3 ten gali gyventi kur kas daugiau ._NEWLINE_Kinai imigruoj\xc4\x85 \xc4\xaf Rusij\xc4\x85 d\xc4\x97l didesni\xc5\xb3 ekonomini\xc5\xb3 galimybi\xc5\xb3, ma\xc5\xbeesn\xc4\x97s konkurencijos. Naujai \xc4\xaf Rusij\xc4\x85 atvyk\xc4\x99 kinai daugiausiai dirba statybose bei su maisto ruo\xc5\xa1imu ar prekyba susijusiose srityse.'